Alisa in Divalanda. Chapta 6

= SWINA E PEPA =

Duran para minuta ela stan al kan dom e al trai samaji kwo gai zwo, e turan un lakey in livree lopi-lai aus shulin e en-tuki lautem pa dwar bay fingajor. (Ela dumi ke ta es lakey por ke ta porti livree; otrekas, al kaulu sol suy fas, ela wud nami ta fish).

Otre lakey in livree, do ronde fas e do gran okos kom bakak, ofni dwar. Alisa merki ke ambi lakey hev pudri-ney har kel kurli pa tote kapa. Ela en-hev gro-jigyas fo en-jan kwo ye, e ahfi-go idyen aus shulin fo audi.

Fish to lakey un-nem mah-ye fon sub bracha un gro-leta, hampi sam gran kom ta selfa, e handi it a otre-la al shwo solemnem "Fo dukina. Invita fon Regina om plei kroket".

Bakak to lakey repeti sam solemnem al sol idyen shanji worda-ordina, "Fon Regina. Invita fo Dukina om plei kroket".

Poy li ambi pokloni nisem e ley harhalkas hampi intertangli.

Alisa ridi por to tanto gro ke ela majbur lopi inu shulin, dabe li bu audi ela. Wen ela snova ahfi-kan, ela vidi ke Fish to Lakey he fa-wek e ke otre-la zai sidi on arda bli dwar al kan skay stupidem.

Alisa timidem lai a dwar e tuki.

"Tu tuki ga bu es utile", – lakey shwo, – "por dwa kausa. Un-nem, por ke me es pa same dwar-taraf kom yu; dwa-nem, por ke li inen zai shumi tanto gro ke nulwan mog audi yu." Ver, sertem ga nopinchan suon lai fon inen – konstante wuling e chihing, yoshi regulare krushi-suon, kom si pyata o ketla rupti inu pes.

"Dan, plis, shwo ba", Alisa shwo, "komo me gai geti inu?"

"Yur tuking wud mog bi utile", Lakey shwo for sin atenti ela, "si nu wud hev dwar inter nu. Pa exampla, si yu wud bi inen, yu wud mog tuki, e me wud lasi yu aus, es ver". Ta zai kan skay oltaim al shwo, e Alisa ek-dumi ke to es ga nolatif.

"Yedoh shayad ta sim bi mog fai otrem", ela shwo a swa, "suy okos es ya ga bli kapasima. Bat enikas ta gai jawabi kwesta. – Komo me gai geti inu?" ela repeti lautem.

"Me sal sidi hir", Lakey remarki, "til manya..."

Yus dan dwar ofni e un gran pyata flai aus, yus an Lakey-ney kapa; it tachi-ki suy nos e krushifi kontra un baum baken ta.

"...o mogbi til aftemanya", Lakey zai kontinu pa yus same ton kom si nixa he eventi.

"Komo me gai geti inu?" Alisa kwesti snova, pyu lautem.

"Ob yu verem gai geti inu?" Lakey shwo. "Es ya prime kwesta."

To sertem es ver, yedoh Alisa bu pri gei shwo tak. "Es ya dashat-ney", ela grumbli a swa, "oli sey kreatura gro-pri disputi. Es ya basta fo fa-pagale!"

Lakey semblem desidi ke es hao taim fo repeti suy remerka kun syao varia. "Me sal sidi hir", ta shwo, "duran gro-taim, duran mucho hi dey".

"Bat kwo me hi treba zwo?" Alisa shwo.

"Enisa ke yu yao" Lakey shwo e begin wisli.

"Oo, in toking kun ta sensu ga yok ya", Alisa shwo denadi-nem, "ta es ya ga idiotalik." Ewalaa ela ofni dwar e go inu.

Toy dwar dukti rek inu gran kukishamba in kel ye ga mucho fum. Dukina zai sidi on tri-gamba-ney stula pa mida al luli bebi; un kuker zai inklini swa sobre agni al virti-mixi koysa in gran kazan. Semblem it es fule de sup.

"Sertem... chih!... in sey sup ye tro mucho pepa... chih!" Alisa shwo a swa, obwol bu es fasile por ke ela en-chihi.

Amini in aira pepa es verem tro mucho. Iven Dukina chihi koyves; e bebi, ta nau chihi nau wuli oltaim, ga sin pausa.

Ye sol dwa kreatura kel bu chihi: es kuker e gran kota kel zai lagi on ochak al hev gro-smaila fon un aur til otre-la.

"Plis, ob yu wud mog expliki", Alisa shwo idyen timidem por ke ela bu es serte ob es basta latif tu shwo pa un-ney, "way yur kota smaili tak?"

"Es ya Chesher-Kota", Dukina shwo. "Por se hi. Swina!"

Ela shwo sey laste worda kun turan-ney forsa, also Alisa hampi ek-salti; bat tuy vidi ke se fa-adresi a bebi, bu a ela; also ela kuraji shwo for:

"Me bu jan-te ke Chesher-Kota sempre smaili. Pa fakta, me ga bu gwo jan ke kota janmog smaili."

"Oli janmog", Dukina shwo, "e maiste fai se."

"Me bu jan om eni-la kel smaili", Alisa shwo muy latifem al sta aika santush por pai fai toka.

"Yu bu jan mucho", Dukina shwo. "Es ya fakta."

Alisa ga bu pri ton de sey remarka e ek-dumi ke wud bi hao tu en-hev otre toka-tema.

Duran ke ela trai selekti koy-la, kuker pren kazan do sup fon agni e tuy begin shwai-shwai ti ta mog ateni na olo an Dukina e bebi – un-nem kelke gual-muver flai, poy en-ye gro-pluva-si aus kukipot, pyata e otre bartan. Dukina bu atenti it iven wen it trefi ela; e bebi zai wuli yo tanto gro ke oni ga bu mog shwo ob ta sufri por darba.

"Ay, plis, dumi ba kwo yu zwo!" Alisa krai al salti-salti pa gro-dashat.

"Ay, yus an suy verguy nos!", al ke un verem gran kukipot flai bli pas it e hampi mah it wek.

"Si kadawan wud atenti swa-ney hi dela", Dukina grumbli raukem, "munda wud roti mucho pyu kway kem al nau."

"To sertem bu wud bi pyu hao" Alisa shwo al joi gro por hev shansa fo diki idyen swa-ney jansa. "Sim dumi ba, kwo wud eventi a dey e nocha! Es ke duran dwashi-char ora arda fai un rota pa suy axa..."

"Axa, axa... chih!... acha, acha..." Dukina shwo. "Apropoo om acha, haki elay kapa wek!

Alisa ek-kan kuker aika nokalmem, bat kuker zai mangi muvi-mixi sup e semblem bu audi. Also ela shwo for: "Also duran dwashi-char ora... shayad... o mogbi shi-dwa? Me..."

"Oo, bye disturbi me!" Dukina shwo. "Me bu toleri sifras, e neva gwo!" Afte se ta snova begin luli bebi al gani luligana-si e al ek-sheiki ta gro pa fin de kada linia:

Shatami ba yur syao boy

E bati ta por chihi.

Ta vexi yu, buhao boy,

E pa intenta chihi.

REFRENA

(in kel kuker e bebi en-ko-gani)

Wul! Wul! Wul!

Al gani dwa-ney strofa Dukina swingi-swingi bebi uupar-nich gro-fortem, e syao povre wan wuli tanto gro ke Alisa apena audi wordas:

Me ya shatami ta, may boy,

Me bati ta e kiki,

Dabe ta jui pepa toy

Ke sempre me apliki.

REFRENA

Wul! Wul! Wul!

"Walaa! Yu darfi luli ta idyen si yu yao!" Dukina shwo a Alisa al shwai bebi a ela. "Me mus go tayari swa fo plei kroket kun Regina", ewalaa ta hasti lopi aus shamba. Kuker lansi fraier afte ta bat bu trefi.

Alisa kapti bebi yedoh to bu es fasile sikom ta es syao kreatura do ajibe forma: suy gambas e brachas ragi aus a oli taraf. "Yus kom marstara", Alisa dumi. Sey syao wan farfari kom vapormashina e oltaim pligi e depligi swa, also Alisa majbur eforti gro iven fo sim teni ta.

Tuy afte ke ela pai findi prave dao fo luli ta (kel es tu torsi ta inu noda-si e gro-teni suy desne aur e lefte peda bli mutu fo preventi detorsa), ela porti ta aus dom. "Si me bu ve pren sey kinda kun swa" Alisa dumi, "li sertem ve kili ta afte para dey. Tu lyu ta hir wud maini kili ta. " Ela shwo sey laste worda lautem, e syao wan grugru-jawabi (ta kwiti chihi al sey taim). "Bu fai grugru," Alisa shwo. "Bu es prave dao fo expresi swa."

Bebi grugru snova e Alisa nokalmem kan suy fas fo samaji kwo ye. Sin duba ta hev gro-uuparpligi-ney nos kel simili musla pyu kem den reale nos. Yoshi suy okos es nopinchanem syao fo bebi. Pa tota Alisa ga bu pri suy aspekta. "Bat mogbi es sim por plaki," ela dumi e ek-kan inu suy okos fo vidi ob haishi ye larma.

Non, larma yok. "Si yu sal transformi inu swina, may kare", Alisa shwo seriosem, "me ga bu ve fai dela kun yu. Remembi ba!" Povre syao wan ek-plaki snova (o ek-grugru, oni bu mog shwo exaktem), e li go for al silensi duran koy taim.

Alisa yus begin dumi: "Wel, kwo me gai zwo kun sey kreatura al he bringi ta a dom?" wen ta grugru snova, tanto lautem ke Alisa kan an suy fas alarmi-nem. Pa sey ves duba ga yok: ta es swina hi. Ela samaji ke to wud bi aika absurde si ela ve porti ta for.

Also ela lasi syao kreatura nich, e senti levifa al vidi ke ta kway troti wek inu shulin. "Si ta wud fa-adulte," ela shwo a swa, "ta wud bi ga kurupe kinda; bat kom swina ta es aika jamile, segun may opina". Ewalaa ela en-mediti om otre ti ela koni na kindas kel wud mog bikam ga hao swina. “Oni sol treba jan prave dao fo transformi li...”ela begin shwo a swa bat turan ek-fobi-ki por vidi Chesher-kota kel zai sidi on baum-brancha pa kelke stepa fon ela.

Kota en-smaili al vidi Alisa. Semblem ta sta pa hao muda, ela dumi; yedoh ta hev muy longe nakas e gro-menga denta, also ela senti ke gai trati ta kun respekta.

"Chesher-Koti," ela begin, aika timidem, sikom ela ga bu jan ob ta ve pri tal nam. Yedoh ta sim ek-smaili idyen pyu chaurem. "Wel, es haishi santush," Alisa dumi e shwo for. "Plis, bi karim fo shwo a me, pa kwel kamina me gai go fon hir?"

"Se dependi aika gro fon to, a wo yu yao lai," Kota shwo.

"Fo me es aika egale..."Alisa jawabi.

"Dan es egale pa kwel kamina yu ve go," Kota shwo.

"...si me sol pai lai a koylok," Alisa adi kom explika.

"Oo, yu sertem ve pai," Kota repliki, "si yu pedi basta longem."

Alisa senti ke oni bu mog negi se, e probi fai otre kwesta. "Kwel jenta habiti hir?"

"Pa toy taraf," Kota shwo al mavi desne pata, "Shapnik jivi. E pa toy taraf," al mavi otre pata, "Marto-Tuza. Yu mog visiti den kel yu yao. Ambi es pagale."

"Bat me bu yao komuniki kun pagale jenta" Alisa remarki.

"Oo, yu sim bu mog eviti se," Kota shwo. "Nu oli es pagale hir. Me es pagale. Yu es pagale."

"Komo yu jan ke me es pagale?" Alisa kwesti.

"Yu sertem es," Kota shwo, "otrekas yu bu wud lai ahir."

Alisa bu opini ke se pruvi enisa. Yedoh ela shwo for: "E komo yu jan ke yu es pagale?"

"Fo beginsa, doga bu es pagale," Kota shwo, "ob yu konsenti?"

"Me admiti se," Alisa shwo.

"Wel, dan," Kota fai for, "yu mog vidi ke doga grauli al iri e mavi kauda al sta santush. Ewalaa me grauli al sta santush e mavi kauda al iri. Also me es pagale."

"Me wud shwo ke yu urli, bu grauli," Alisa shwo.

"Yu mog nami se kom yu yao," Kota shwo."Ob yu sal plei kroket kun Regina sedey?"

"Me wud yao gro," Alisa shwo, "bat me bu es inviten."

"Yu ve vidi me dar," Kota shwo e desapari.

Alisa bu surprisi gro por se, sikom ela zai abyasi a ke ajibe kosa eventi. Duran ke ela haishi kan plasa wo ta he bi, ta apari snova, ga turan.

"Apropoo, kwo eventi a toy bebi?" Kota shwo. "Me hampi fogeti kwesti om se."

"Ta transformi inu swina," Alisa jawabi muy kalmem kom si Kota lai bak pa ga pinchan dao.

"Me dumi-te tak hi," Kota shwo e fa-wek snova.

Alisa weiti idyen al haf-expekti vidi ta snova, bat ta bu apari, also afte para minuta Alisa en-pedi a ti Marto-Tuza muka jivi na direksion.

"Me gwo vidi koy shapnik bifooen," ela shwo a swa. "Marto-Tuza semblem ve bi pyu interes-ney. Sikom es mey, mogbi ta bu es yo gro-pagale – amini bu tanto pagale kom pa marto." Al shwo se ela ek-kan uupar, ewalaa Kota snova zai sidi pa baum-brancha.

"Ob yu he shwo ‘swina’ o ‘pina’?"Kota shwo.

"Me he shwo ‘swina’," Alisa jawabi, "e me fai magari om ke yu bu apari e desapari oltaim tanto turan-nem: oni ya pai vertiga!"

"Hao," Kota shwo. Pa sey ves ta desapari aika lentem, begin-yen bay kauda-nok e fini-yen bay smaila kel resti in aira fo kelke taim afte ke olo otre yo fa-wek.

"Wel, me oftem gwo vidi kota sin smaila," Alisa dumi; "bat smaila hi sin kota! Es ya zuy kuriose kosa ke me gwo vidi duran may tote jiva!"

Ela en-pedi snova e sun vidi dom de Marto-Tuza. Ela dumi ke musbi es toy hi dom, bikos fumtubas hev forma de aur e ruf es kovren bay farwa.

Sey dom es tanto gran ke ela bu osi blisifi til kusi-chi idyen de desne-handa-ney funga-pes e mah swa sirke dwa fut gao. E iven afte se ela go versu it aika timidem al shwo a swa:

"Yedoh, kwo si ta es gro-pagale hi? Magari-si me he go visiti Shapnik!"

Kontena

Chapta 5

Chapta 7